SGP นิวไฮตั้งแต่เข้าตลาดฯ คาดเก็งฯหลังเข้า SET100-ลุ้นผลงาน Q4 โตต่อเนื่อง  
SGP นิวไฮตั้งแต่เข้าตลาดฯ คาดเก็งฯหลังเข้า SET100-ลุ้นผลงาน Q4 โตต่อเนื่อง โดย ณ เวลา 11.16 น. อยู่ที่ระดับ 23.90 บาท บวก 0.50 บาท หรือ 2.14% ด้วยมูลค่าซื้อขาย 242.57 ล้านบาท
14 ธ.ค. 2560

ผู้สื่อข่าวรายงานว่า บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ณ เวลา 11.16 น. อยู่ที่ระดับ 23.90 บาท บวก 0.50 บาท หรือ 2.14% ด้วยมูลค่าซื้อขาย 242.57 ล้านบาท ราคาหุ้นทำจุดสูงสุดตั้งแต่เข้าตลาดเมื่อวันที่ 3 มิ.ย.51

บล.บัวหลวง ระบุว่า SET50/SET100 ตลท. ประกาศรายชื่อหลักทรัพย์ใช้สำหรับคำนวณดัชนี SET50 ดัชนี SET100 และดัชนี SETHD ในช่วงครึ่งปีแรกของปี 2561 (1 ม.ค.-30 มิ.ย.)
SET50  เข้า BCP, BEAUTY, CENTEL, TPIPP, SAWAD และ WHA
SET100 เข้า ESSO, GGC, HANA, JMART, JWD, MC, ORI, PSL, SGP, STA, TPIPP, UV, WHAUP
 
นางจินตณา กิ่งแก้ว รองกรรมการผู้จัดการ บมจ.สยามแก๊ส แอนด์ ปิโตรเคมีคัลส์ (SGP) เปิดเผยว่า บริษัทตั้งเป้าหมายรายได้ปี 61 จะเติบโตที่ระดับ 65,000 ล้านบาท จากปีนี้ที่คาดไว้ในระดับ 60,000 ล้านบาท เป็นไปตามราคาก๊าซปิโตรเลียม (LPG) ในตลาดโลกที่ปรับตัวสูงขึ้นมาอยู่ที่ 577.50 เหรียญสหรัฐ/ตัน และปริมาณการขายที่เพิ่มขึ้น ส่วนปริมาณการขาย  LPG คาดว่าจะเติบโต 6-7% จากปี 60 ที่ราว 3.2 ล้านตัน โดยมีปริมาณขายต่างประเทศและในประเทศอยู่ในสัดส่วน 65% และ 35% ตามลำดับ
ส่วนงบลงทุนในปี 61 บริษัทตั้งไว้ที่ 1 พันล้านบาท เพื่อใช้สำหรับการลงทุนทั้งในและต่างประเทศ โดยจะมีการขยายสถานีบริการก๊าซ LPG ในประเทศอีก 2-3 สาขา จากสิ้นปีนี้ที่มีจำนวน 45 สาขา อีกทั้งบริษัทสั่งซื้อเรือขนส่งลำเล็ก ขนาดบรรทุก 3,000 ตัน จากปัจจุบันมีเรือขนส่งทั้งหมด 25 ลำ นอกจากนั้น จะมีการลงทุนในประเทศจีนร่วมกับพันธมิตร
ขณะที่บริษัทมีแผนการออกหุ้นกู้ในปี 61 มูลค่า 2 พันล้านบาท เพื่อใช้สำหรับทดแทนหุ้นกู้ชุดเดิมที่ครบกำหนดอายุในปี 61
สำหรับแนวโน้มผลงานในไตรมาส 4/60 ประเมินว่าจะเติบโตต่อเนื่องจากไตรมาส 3/60 เนื่องจากเป็นช่วงไฮซีซั่นของธุรกิจ และผลจากราคาขายก๊าซ LPG ในตลาดโลกมีแนวโน้มปรับเพิ่มขึ้นอย่างต่อเนื่อง ประกอบกับคำสั่งซื้อจากลูกค้าต่างประเทศเติบโตต่อเนื่อง จากการเข้าสู่ฤดูหนาวทำให้มีความต้องการใช้ก๊าซมากขึ้น
นางจินตณา กล่าวว่า บริษัทมั่นใจว่าผลประกอบการปี 60 ยอดขายจะเป็นไปตามเป้าหมายที่ตั้งไว้ราว 3.2 ล้านตัน เมื่อเทียบกับปีก่อนอยู่ที่ราว 3.05 ล้านตัน โดยปัจจุบันราคาก๊าซตลาดโลกอยู่ที่ระดับ 578 เหรียญสหรัฐ/ตัน เพิ่มขึ้นจากราคาก๊าซเมื่อสิ้นไตรมาสที่ 3 ที่ผ่านมา 87.50 เหรียญสหรัฐ/ตัน
 